runetrust/blame-folketinget-dk huggingface dataset:
Pernille Rosenkrantz-Theil (S), 2021-04-26:
Jeg synes jo, man skal kalde det det, det er, og det hedder regnskabsteknisk et overskud.
Nu plejer Liberal Alliance jo at være enormt karrige med offentlige midler – altså, faktisk har man jo skåret 2 pct. hen over skolesektoren år efter år, og så undrer det mig bare, at man så kigger på et sted i uddannelsessektoren, hvor man har mulighed for at få et overskud, der vokser med 100 pct. på få år, og så tænker man: Lige dér er der brug for flere penge.
Henrik Dahl (LA), 2021-04-26:
Jeg synes, der ligger et moralsk krav til forældrene bygget ind i den tale, som undervisningsministeren lige har holdt.
Men det er ikke det, jeg vil fortsætte med.
Der må også være en præcis retorik, i forhold til hvordan vi taler om friskoler og private skoler.
Det er jo i virkeligheden udtryk for, at pengene følger barnet minus 24 pct., for det er jo sådan, koblingsprocenten er skruet sammen.
Det her overskud er jo opsparing for de fleste skoler, fordi de skal have tilbygninger eller lave forbedringer eller lignende.
Er det ikke mere rimeligt at tale om det på den måde i stedet for at insinuere, at de akkumulerer penge sådan uden grund?
Pernille Rosenkrantz-Theil (S), 2021-04-26:
Jeg er lidt usikker på, hvad det er for et krav, hr. Henrik Dahl henviser til.
Altså, mig bekendt er der ikke et eneste parti i Folketinget, der har fremsat forslag om, at der skulle være krav om, at nogle børn gik på nogle bestemte skoler.
Så det bliver jeg nok nødt til at få opklaret, hvis jeg skal kunne svare på spørgsmålet.
Jeg har totalt respekt for, at folk vælger de skoler til deres børn, som de har lyst til, og jeg har i øvrigt selv arbejdet på en privatskole.
Men altså, der kan selvfølgelig være et forslag, jeg ikke har opdaget, omkring krav om bestemte skoler.
Men det må hr. Henrik Dahl så lige afklare for mig.
Alex Ahrendtsen (DF), 2021-04-26:
Jamen jeg synes ikke, der er noget galt i at sige: Du er ikke parat til en uddannelse lige nu, men det kan du blive.
Mennesker udvikler sig jo forskelligt, og nogle modnes senere, men det behøver ikke betyde, at man er mindre værd, fordi man ikke er parat lige nu og her.
Altså, det gælder om at hjælpe den enkelte unge, og det hjælper altså ikke den unge at feje tingene ind under gulvtæppet og have sådan en curlingtilgang til tingene.
Det er for SF-agtigt, og det står jeg ikke for.
Jeg står for at sige tingene, som de er, og derefter må man så hjælpe.
Kaare Dybvad Bek (S), 2021-04-26:
Jeg vil i hvert fald sige, at jeg er fuldstændig enig i, at en god planlægning er afgørende for, at man også kan tilrettelægge den sommer, man gerne vil have på småøerne, og der var nogle problemer sidste år, men der var selvfølgelig også rigtig meget, der fungerede godt.
Det er jeg sådan set enig i.
Så vil jeg sige, at vi, da jeg var ung på venstrefløjen og i Socialdemokratiet, når vi manglede penge til et forslag, altid sagde, at forsvaret skulles skæres ned, og sådan er det efterhånden også blevet lidt med Venstre, altså at man, hver eneste gang der mangler penge til noget, siger, at det handler om de der 2.000 kr., eller hvor meget det er, som man får, hvis man er arbejdsløs.
Altså, de penge kan jo ikke strækkes til alle steder.
Hvis man gjorde op, hvor mange steder Venstre har brugt dem til at finansiere det, så tror jeg altså, det bliver et ret stort beløb, når det kommer til stykket.
Peter Juel-Jensen (V), 2021-04-26:
Tak, og tak for talen.
Jeg fremsatte jo det her forslag på Venstres vegne for et godt stykke tid siden, og det var, inden regeringen landede en politisk aftale sammen med støttepartierne om noget lignende som det, jeg foreslog.
Det har ordføreren godt vidst, går jeg ud fra, for ordføreren følger jo godt med i, hvad der sker på landdistriktsområdet.
Hvorfor sørgede ordføreren ikke for, at vi lavede en bred aftale i Folketinget, således at hele Folketinget og landdistriktspartiet, som ordføreren og jeg plejer at føre os frem som, kunne bakke op omkring noget, der kunne være med til at sparke gang i landdistrikterne og måske også få nogle andre input ind, der kunne være med til at skabe vækst og beskæftigelse?
Lennart Damsbo-Andersen (S), 2021-04-26:
Tak, formand.
Som ministeren jo netop har gjort klart, har den krise, som coronaen har medført, ramt hele Danmark, og dermed har den også ramt landdistrikterne.
For at afbøde virkningen af coronaen har vi så aftalt at nedsætte syv regionale genstartsteams, som skal sikre, at erhvervslivet og regionerne kommer sikkert igennem krisen og godt ud på den anden side, og det gælder naturligvis også for landdistrikterne.
Venstre mener så, at der skal et særligt team til for landdistrikterne.
Det mener vi i Socialdemokratiet er unødvendigt, idet den opgave implicit ligger i de teams, der allerede er nedsat, og det kan godt være, at det måske skal tydeliggøres.
Men det mener jeg så også at vi gør alene ved den debat, vi har her i dag, og det gør vi ikke ved lave et særligt team.
Så derfor kan vi ikke støtte forslaget.
Kaare Dybvad Bek (S), 2021-04-26:
Nej, ordføreren spurgte til, hvor finansieringen kom fra, og det svarede jeg på.
Men jeg vil da gerne sige, at vi kan diskutere en udligningsreform, hvis ordføreren gerne vil det, og så må man da huske tilbage på, hvordan det var, det gik, da den Venstreledede regering foreslog en udligningsreform.
Så vidt jeg husker, blev der ikke noget ud af det.
Så lad os endelig tage den diskussion.
Altså, vi har lavet en udligningsreform, som er fantastisk god for langt de fleste landkommuner, og som omfordeler.
Guldborgsund Kommune får, bare for at nævne et eksempel, 120 mio. kr. mere til at drive deres velfærd for.
Og jeg er selvfølgelig glad for, at Venstre også er med i det, men det kunne den daværende regering jo altså ikke lande.
Så det har jeg svært ved at se at jeg skal tage kritik for.
Peter Juel-Jensen (V), 2021-04-26:
Tak, nu fik jeg jo ikke svar på mit spørgsmål, men jeg fik en sang fra de varme lande omkring blokpolitik.
Jeg tror måske, det hænger sådan sammen, at den nuværende opposition er en væsentlig bedre opposition og tager mere ansvar, bl.a. også for landdistrikterne, og derfor formåede vi at kæmpe en udligningsreform i hus, selv om den ansvarlige minister gjorde alt for at køre den i grøften.
Jeg spurgte ind til finansieringen.
Hvorfor kan man finde penge til det her, når man ikke kunne finde penge til at finansiere det forrige punkt?
Kaare Dybvad Bek (S), 2021-04-26:
Som jeg har sagt, kommer pengene fra det, der hedder REACT-EU-programmet.
Men jeg vil godt anholde den der påstand om, at vi skulle føre blokpolitik.
Jeg vil gerne tage et væddemål her i salen med ordføreren om, om der er lavet flest aftaler i den her regerings tid, som går ind over midten, altså som har borgerlige partier med, eller om der i den forhenværende Venstreledede regering blev lavet flest aftaler, der gik ind over midten og havde et parti fra rød blok med.
Den konkurrence tror jeg altså ikke at den tidligere regering vil vinde.
Vi laver rigtig mange brede aftaler, og det er vigtigt for os, at vores arbejde er bredt forankret i Folketinget, men der er nogle steder, hvor det giver bedst mening at lave det på den måde, som det er lavet her, og så er det selvfølgelig det, der sker.
Peter Juel-Jensen (V), 2021-04-26:
Tak, og tak for talen.
Det er ikke helt tosset, og det er jo mange af de samme takter, som jeg har valgt at bygge Venstres forslag op omkring.
Nu var vi dog ikke inviteret, fordi det åbenbart er blevet således, at man, selv om man siger, at man ikke gør det, praktiserer blokpolitik.
For ellers havde Venstre vel været inviteret til at være med til at lave noget, som kunne være med til at løfte landdistrikterne.
Regeringens vækstteams er jo ikke finansieret i finansloven.
Vi har lige drøftet et punkt, som det var umuligt at finde penge til, men det her kunne man godt – midt i en finanslov – finde penge til.
Hvordan hænger det lige sammen?
Mette Thiesen (NB), 2021-04-26:
Danmark er et lille, men dejligt land med lyse bøgeskove og bølgende korngule marker, med anemoner i skovbunden, fuglesang fra oven, med øer og med fastland, et land, der på trods af de små afstande er præget af forskellighed fra den jyske hede til Bornholms klipper – alt sammen dansk og dejligt.
Jeg er selv kommet på Bornholm i mange år, fordi mine børns fars familie stammer derfra.
Jeg har nydt naturen, solen, maden og den helt særlige stemning hver eneste gang, selv turen på færgen har jeg lært at holde af – bortset fra prisen.
Jeg har været på Samsø for mange år siden, og jeg har mange flere dejlige danske øer til gode, for danske øer er noget ganske særligt.
Derfor skal vi selvfølgelig også sikre, at Danmark hænger bedre sammen – bedre, end det gør i dag.
Herved kan man nyde alt det, som den del af vores dejlige land kan tilbyde.
Det sikrer vi ved at forbedre og udbygge vejnettet og samtidig sikre, at danske familier har råd til en sikker og rummelig bil og gerne flere, hvis de har det behov – og helt ærligt, det har de fleste børnefamilier.
Men med en udbygning af infrastrukturen følger også trafikal ligestilling.
Vi skal sikre, at det ikke er dyrere at sejle 1 km end at køre 1 km.
Som Adam Oehlenschläger så smukt formulerer det i vores nationalsang, »Der er et yndigt land«
: »Det land endnu er skønt,/ thi blå sig søen bælter,/ og løvet står så grønt,/ og løvet står så grønt/ og ædle kvinder, skønne mø'r/ og mænd og raske svende/ bebo de danskes øer/ bebo de danskes øer.«
Rasmus Vestergaard Madsen (EL), 2021-04-26:
Nej, og derfor er det jo også, som jeg sagde i min ordførertale, helt afgørende, at vi får sænket den barriere, som færgeafgifterne er.
Peter Juel-Jensen (V), 2021-04-26:
Tak for det.
Mener ordføreren, at det er rimeligt, at det er dyrere at drive virksomhed på Samsø, end det er i Slagelse?
Rasmus Vestergaard Madsen (EL), 2021-04-26:
Det her har skam ingenting at gøre med, at det er Venstre, der har fremsat forslaget.
Det her handler om, at Venstre ikke har vist en klar finansiering.
Enhedslisten har hele vejen igennem, helt tilbage fra 2011, som fru Mette Hjermind Dencker så fint kunne fortælle før, ved hr. Henning Hyllested kæmpet for at få indført landevejsprincippet, og det står også til troende, når jeg står på talerstolen.
Peter Juel-Jensen (V), 2021-04-26:
Og tak for talen.
Jeg er jo godt bekendt med, at ordføreren er standin.
Ordførerens kollega, det ærede medlem hr. Henning Hyllested, som jeg har stor respekt for, har altid kæmpet for det her hele vejen igennem.
Vi var på en fin tur her i efteråret til Årø og til Mandø, og der husker jeg tydeligt, at hr. Henning Hyllested gjorde sig til talsmand for, at hvis man stemte på Enhedslisten, skulle landevejsprincippet nok meget, meget hurtigt komme i mål.
Tænker ordføreren, at det er ordentligt af Enhedslisten at stå på de to øer og sige, at landevejsprincippet er lige rundt om hjørnet, men at det så, fordi Venstre foreslår det, ikke længere er Enhedslistens politik?
Lennart Damsbo-Andersen (S), 2021-04-26:
Så det er sådan set svar nok på det.
Peter Juel-Jensen (V), 2021-04-26:
Jamen jeg har jo kendt ordføreren igennem rigtig mange år og ved, hvor meget ordføreren brænder for landdistriktsområdet, og jeg kender også ordføreren godt nok til at vide, at ordføreren ikke lader sig jokke under fode af nogen som helst, heller ikke af en minister.
Ordføreren har en stor troværdighed på landdistriktsområdet.
Hvorfor bruger ordføreren ikke den til noget og får sikret, at vi får skabt nogle brede aftaler i Folketinget?
Rasmus Vestergaard Madsen (EL), 2021-04-26:
Der er alt for længe blevet ført en politik, som har udsultet områderne uden for de store byer.
Vi har gennem mange år set en tendens til, at flere flytter ind til de større byer, og at det samtidig bliver sværere og sværere at få de små samfund til at hænge sammen.
Skolen lukker, købmanden gør så det samme, og de øvrige jobs i området forsvinder også.
Enhedslisten støtter klart op om at få afdækket de bagvedliggende grunde til, at Danmark er ude af balance, når vi ser på forholdet mellem land og by.
Derfor var Enhedslisten jo også med til som en del af finansloven at nedsætte de her syv regionale genstartsteams, som fordelt over hele Danmark netop skal se på, hvordan vi får skabt udvikling i hele Danmark.
Det arbejde vil vi rigtig gerne se resultatet af, før yderligere bør sættes i gang.
Der er ligesom i det forrige beslutningsforslag, som vi lige har behandlet, henvist til Venstres udspil til finanslovsprioriteringer, men også her kommer forslagsstillerne ikke med et konkret bud på finansiering, og på den baggrund kan Enhedslisten ikke støtte forslaget.
Kathrine Olldag (RV), 2021-04-26:
Nej, for man har det problem, at det ikke er varige midler.
Så igen, en fuld indfasning vil jo så være en overgang, og på den anden side af det skal vi til at finde varige midler til det.
Peter Juel-Jensen (V), 2021-04-26:
Jeg kunne forstå på ordførerens tale, at de regionale vækstteam her er finansieret af den såkaldte krigskasse.
Der er der jo pænt med luft til også at finansiere den fulde implementering af landevejsprincippet.
Kunne man så ikke starte der?
Kathrine Olldag (RV), 2021-04-26:
Ja, ved det, at det allerede er radikal politik.
Hvis vi kan finde pengene, så ligger det jo nok i god tråd med det, som evalueringen forhåbentlig også i 2022 peger på.
Men hvordan vi skal gøre det, er jo teknikken i det.
Peter Juel-Jensen (V), 2021-04-26:
Tak for talen.
Det ville vi også rigtig gerne have været, netop også, fordi det her rummer nogle perspektiver.
Aftalen er jo lavet, efter at vi fremsatte vores forslag.
Når jeg sådan skal styrke mit selvværd, siger jeg, at den er lavet på baggrund af vores beslutningsforslag.
Men hvad nu, ordfører, hvis et eller flere af de her regionale vækstteams peger på, at landevejsprincippets implementering hundrede procent er en forudsætning for vækst på vores øer,
vil man så følge sådan en anbefaling fra et vækstteam?
Kathrine Olldag (RV), 2021-04-26:
Tak, formand.
Tak til Venstre for forslaget.
Men som de øvrige ordførere også har gjort opmærksom på, sparker Venstre jo en åben dør ind, for vi har allerede lavet regionale genstartsteams, og det har vi gjort inden for rammerne af det, som regeringen tidligere friskt har kaldt krigskassen, men som vi jo egentlig også sådan lidt mere neutralt har kaldt det grønne råderum.
Det er jo kortvarige investeringer, som har en udløbsdato, så derfor har det jo føltes passende, i hvert fald også set i lyset af hvad man i øvrigt har finansieret inden for den ramme, at investere i sådanne regionale vækstteams – syv styks.
Vi glæder os i Radikale Venstre rigtig meget til at se anbefalingerne fra de her regionale vækstteams.
Jeg har det nok personligt fuldstændig ligesom DF's ordfører, i forhold til at konkrete politiske initiativer ofte er bedre end en lang række anbefalinger fra kloge mennesker, hvor man måske lidt på forhånd også godt ved, hvad det egentlig er, de har tænkt sig at foreslå.
Det er jeg fuldstændig og aldeles med på.
Det var jo en aftale, som vi i Radikale Venstre valgte ikke at være med i, fordi vi egentlig sporede, at der var en yderligere centralisering i den aftale, som efterlader en lang række små og mellemstore virksomheder lidt med håret i postkassen ude i landdistrikterne og i provinsen.
For os at se
har erhvervsfremmeloven jo på den ene side ramt et behov og skabt, hvad man kunne kalde for at sætte Danmark op i et højere gear i forhold til internationale konkurrencevilkår; men på den anden side har den altså også efterladt et tomrum for det her niveau af virksomheder lige under, som måske i virkeligheden ikke er store nok til egentlig at komme i betragtning til nogle af Erhvervsstyrelsens mange midler.
kunne der godt være et eller andet potentiale i at gribe de her regionale vækstteams og så måske på lang sigt gøre dem permanente på et eller andet niveau, uden at jeg her kan komme og sige, hvordan man skulle finansiere det.
Men det er jo noget, vi kan snakke om, når anbefalingerne og evalueringerne af de her vækstteams kommer.
I hvert fald har det været en udpræget fornøjelse at være med til at nedsætte de her syv regionale vækstteams, for med vores blik afhjalp det en mangel.
Venstre kommer jo med et forslag i dag om noget, som vi allerede har lavet, og det er jo skønt, at vi er enige om, at der skal være de her vækstteams, og at det faktisk er en rigtig god idé.
Men vi kan altså ikke støtte forslaget, fordi vi jo egentlig synes, vi allerede har gjort det.
Halime Oguz (SF), 2021-04-26:
Jeg mener helt klart, at der er større fordele ved et større samarbejde mellem alle partierne end mindre aftaler – helt klart.
Men jeg ved simpelt hen ikke, hvorfor Venstre ikke er med, for det er ikke mig, der er ordfører på det her område, så jeg har intet kendskab til det, der blev spurgt om.
Peter Juel-Jensen (V), 2021-04-26:
Jamen her havde jeg chancen til at spørge en, som stod helt udenfor, og som læste talen op på vegne af nogle andre.
Synes ordføreren, at landdistrikterne fortjener at blive sat i bås med sådan nogle tanker?
Halime Oguz (SF), 2021-04-26:
Det er rigtigt, at jeg har mine holdninger til tingene, men lige præcis det her spørgsmål kan jeg simpelt hen ikke svare på, for jeg ved det ikke.
Det tror jeg at man er nødt til at spørge ministeren eller regeringen om.
Jeg ved det ikke.
Peter Juel-Jensen (V), 2021-04-26:
Og tak for talen.
Nu ved jeg godt, at ordføreren har læst talen op på vegne af en anden, og derfor skal man måske ikke stille for mange spørgsmål.
Men jeg kender også ordføreren som en politiker, som har sine meningers mod, og jeg vil gerne spørge om en konkret vurdering, for det forslag, som vi debatterer her, blev fremsat den 5/3, og det vil så sige, at der har det været kendt.
Den politiske aftale, som regeringen har lavet sammen med sine støttepartier, er vel 2-3 uger gammel, så man har haft kendskab til det her forslag, inden man lavede aftalen med støttepartierne.
Halime Oguz (SF), 2021-04-26:
Tak for det.
Vores ordfører, fru Karina Lorentzen Dehnhardt, kunne desværre ikke være her i dag, så jeg vil læse hendes tale op.
Til at starte med vil jeg gerne takke hr. Peter Juel-Jensen og de andre forslagsstillere fra Venstre for at fremsætte dette beslutningsforslag.
Det er jo svært at blive andet end glad for et forslag, der så direkte vil gå ind og kickstarte landdistrikternes økonomi.
Jeg står alligevel heroppe og er imod forslaget, for det kommer desværre en smule for sent.
For lidt over en måned siden blev der nedsat syv regionale genstartsteams, som bl.a. SF forhandlede på plads med regeringen i finansloven, og de her regionale teams gør allerede meget af det, som Venstres genstartsteam skulle tage sig af, og har endda en række fordele over for det.
De regionale vækstteams har til formål at styrke væksten og beskæftigelsen i hele regionen, som jo også omfatter landdistrikterne, og ikke nok med, at de skal styrke væksten, de skal også komme med forslag til investeringer i det lokale erhvervsliv, som i sidste ende kun vil komme landdistrikterne til gode, specielt efter flere måneders dødvande oven på den seneste nedlukning.
De har også den fordel, at de i højere grad vil inddrage flere relevante repræsentanter fra hele regionen og ikke kun det enkelte landdistrikt.
Der er både repræsentanter for erhvervslivet, fagbevægelsen, kommunerne og så forsknings- og vidensinstitutioner, og hvor beslutningsforslaget nok lægger mere vægt på at få større repræsentation fra vidensinstitutioner, er kredsen af repræsentanter større i de regionale teams.
Der er derfor et langt større fokus på at udvikle et sammenhængende Danmark, der forbinder de levende landdistrikter med sunde bysamfund og en stærk hovedstad, og det er et fokus, der igen kommer landdistrikterne mere til gode end beslutningsforslaget.
Så selv om jeg gerne vil rose Venstre for at fremsætte et forslag, der vil udvikle vores landdistrikter, kan vi i SF ikke stemme for.
Vi synes, det er løst med de regionale teams i vores finanslovsaftale, men vi synes også i sidste ende, at de nedsatte teams har betydelige fordele frem for det i beslutningsforslaget.
Tak for ordet.
Lennart Damsbo-Andersen (S), 2021-04-26:
Derfor er det forslag, som Venstre her fremsætter, ikke nødvendigt, og derfor kan vi ikke støtte det.
Rasmus Vestergaard Madsen (EL), 2021-04-26:
Enhedslisten er store fortalere for det fulde landevejsprincip.
Vi har i den grad brug for at gøre det nemmere og ikke mindst billigere at komme til og fra vores øer.
Det vil i den grad skabe bedre sammenhæng i Danmark.
For øerne er det af afgørende betydning, at færgetransporten bliver gjort til en så lille barriere som muligt, og her er prisen altså et vigtigt skridt.
Derfor giver det også rigtig god mening at indføre det fulde landevejsprincip, som forslagsstillerne lægger op til, og det vil jeg gerne takke forslagsstillerne for.
Men når det er sagt, er det, som flere allerede har nævnt, ret uklart, hvordan forslagsstillerne har tænkt sig at finansiere det her forslag.
Der henvises til Venstres udspil til finanslovsprioriteringer, men uden at forslagsstillerne kommer med et helt konkret bud på, hvordan forslaget skal finansieres.
Kathrine Olldag (RV), 2021-04-26:
Landevejsprincippet er ikke i vejen for, at man kan etablere uddannelsespladser, heller ikke ude på småøerne.
På Ærø er der f.eks. en søfartsuddannelse, hvor de reelt ikke har problemer med at rekruttere, fordi det er så god en uddannelse.
Der får man i øvrigt også transporttilskud for at tage ud, hvis man er på su.
Så for os at se er det sådan set ikke noget problem.
Lennart Damsbo-Andersen (S), 2021-04-26:
Jeg husker glimrende den høring, som i øvrigt var rigtig fin.
Desværre var der ikke så mange, der deltog i den.
Men man har jo haft mulighed for at se den bagefter, og der kunne man jo netop høre, at det, som både økommunerne og sammenslutningen sagde, var, at hvis der skal være en sommerpakke i år, skal den meldes ud så hurtigt som muligt.
Det var det, der ligesom var pointen, altså at det ikke skal komme som et lyn fra en klar himmel, 14 dage før det hele skal sættes i værk.
Det skal komme i god tid, så man har mulighed for at planlægge det.
Det, vi taler om her, er jo, hvordan vi på lang sigt og i en endelig, kan man sige, tilpasning får lavet et fuldt gennemført landevejsprincip.
Peter Juel-Jensen (V), 2021-04-26:
Og tak for talen.
Ordføreren sagde i talen, at det her skal indføres, og at det skal gøres i et passende tempo, og at det havde været en bragende succes osv.
Det er også det, vi hører, når vi tager ud og besøger især de små øer, altså at det lige netop er det, man efterlyser hele vejen rundt.
Ordføreren sagde også, at det skulle ske i dialog med Sammenslutningen af Danske Småøer.
Vi havde tidligere på året en høring omkring sommerpakken og bl.a. effekterne af de billigere færgebilletter og de gratis færgebilletter, og der kunne vi høre, at det havde stor effekt.
Der gav både kommuner og sammenslutningen udtryk for: Kom nu i gang, Christiansborg, vi går bare og venter.
Hvad er det for en dialog, som ordføreren afventer?